Minister reageer op uitspraak oor kleuterskoleLindiwe Zulu, minister van maatskaplike ontwikkeling (Foto: Verskaf) Lindiwe Zulu, minister van maatskaplike ontwikkeling, het die hooggeregshof in Pretoria se uitspraak oor kleuterskole en dagsorgsentrums wat kan heropen, verwelkom. Regter Hans Fabricius het Maandag beslis sentrums vir vroeë kinderontwikkeling kan open, mits hulle die nodige veiligheidsmaatreëls getref het. Die hofuitspraak volg nadat daar maande lank onsekerheid was oor wanneer kleuterskole kan heropen. Solidariteit se beroepsgilde vir maatskaplike werkers en die Solidariteit Skoleondersteuningsentrum (SOS) het die hof genader omdat daar steeds geen vasgestelde datum vir die heropening van private kleuterskole en dagsorgsentrums is nie. Volgens Lumka Oliphant, woordvoerder van die departement van maatskaplike ontwikkeling, het die departement die afgelope paar weke saam met rolspelers gewerk om gereedheidsprogramme gereed te kry. Die gereedheidsprogramme sit die protokolle uiteen vir kleuterskole om te volg wanneer hulle heropen. Kleuterskole en dagsorgsentrums is onderworpe aan die toepaslike en voorgeskrewe veiligheidsmaatreëls ingevolge die Rampbestuurwet wat ingestel is om die verspreiding van Covid-19 te bekamp. Oliphant sê elke sentrum vir vroeë kinderontwikkeling is verantwoordelik om die veiligheidsmaatreëls en prosedures by die onderskeie sentrums gereed te hê voordat hulle kan heropen. Dit sluit in om die nodige materiaal aan te skaf en personeel op te lei. Sentrums wat nie die nodige maatreëls getref het nie, kan nie heropen nie. “Die departement sal ook saam met die sentrums werk om te verseker dat alles gereed is voordat hulle kan open,” sê Oliphant. Oliphant sê die minister sal maatreëls in die Staatskoerant aankondig om leiding oor die heropening van sentrums te bied.